Departament de Medi Ambient i Habitatge
En aquest text s'han introduït les correccions d'errada publicades en el DOGC.
La disposició addicional tercera del Decret 106/2009, de 19 de maig, pel qual es regulen el Registre de Sol·licitants d'Habitatges amb Protecció Oficial de Catalunya i els procediments d'adjudicació dels habitatges amb protecció oficial, estableix que mitjançant ordre del conseller o consellera competent en matèria d'habitatge s'ha de designar l'òrgan competent per resoldre el procediment d'adjudicació d'habitatges amb protecció oficial corresponents a la Generalitat; en el mateix sentit, es pronuncia l'article 27.5 del Decret esmentat per donar compliment a l'article 98.1 de la Llei 18/2007, de 28 de desembre, del dret a l'habitatge.
El Decret també determina, a la seva disposició addicional tercera, que la persona titular del departament competent en matèria d'habitatge ha de fixar la data d'inici d'activitats del Registre de Sol·licitants d'Habitatges amb Protecció Oficial de Catalunya.
Així mateix, aquesta disposició estableix que la mateixa ordre relacionarà els registres municipals de Sol·licitants d'Habitatge amb Protecció Oficial existents en el moment de la seva aprovació.
L'article 137 de l'Estatut d'autonomia de Catalunya estableix que la comunitat autònoma té competència exclusiva en matèria d'habitatge.
L'article 110 de l'Estatut estableix que corresponen a la Generalitat, en l'àmbit de les seves competències exclusives, de manera íntegra, la potestat legislativa, la potestat reglamentària i la funció executiva, i correspon únicament a la Generalitat l'exercici d'aquestes potestats i funcions mitjançant les quals pot establir polítiques pròpies.
En execució de les determinacions normatives abans indicades i en ús de les atribucions que em confereix l'article 12.d) de la Llei 13/1989, d'organització, procediment i règim jurídic de l'Administració de la Generalitat de Catalunya,
L'òrgan competent per resoldre els procediments d'adjudicació d'habitatges amb protecció oficial corresponents a la Generalitat de Catalunya i als seus organismes i entitats és el previst en el Decret que estableix l'estructura de la Secretaria d'Habitatge.
Inici d'activitats del Registre de Sol·licitants d'Habitatges amb Protecció Oficial de Catalunya
El Registre de Sol·licitants d'Habitatges amb Protecció Oficial de Catalunya iniciarà la seva activitat el 26 de novembre de 2009, data en què també iniciarà la seva activitat el Registre de Sol·licitants de l'Administració de la Generalitat de Catalunya.
El Registre de Sol·licitants d'Habitatges amb Protecció Oficial de Catalunya es presenta com un registre públic compost pels registres de sol·licitants d'habitatge amb protecció oficial dels ajuntaments que en tinguin i pel registre de l'Administració de la Generalitat de Catalunya, d'utilització subsidiària per a aquells municipis que no en disposen.
Registres municipals de Sol·licitants d'Habitatges amb Protecció Oficial
Els registres municipals de Sol·licitants d'Habitatges amb Protecció Oficial existents en aquesta data es relacionen a l'annex d'aquesta Ordre.
Aquests registres resten incorporats al Registre de Sol·licitants d'Habitatges amb Protecció Oficial de Catalunya.
En compliment del que preveu la Llei 11/2007, de 22 de juny, d'accés electrònic dels ciutadans als serveis públics, la relació dels registres municipals permanentment actualitzada es pot consultar al portal del Registre de Sol·licitants, www.registredesol·licitants.cat.
Aquesta Ordre entrarà en vigor l'endemà de la seva publicació al Diari Oficial de la Generalitat de Catalunya.
Conseller de Medi Ambient i Habitatge
Registres municipals existents en la data d'entrada en vigor d'aquesta Ordre
Registre de Sol·licitants d'Habitatges amb Protecció Oficial de Barcelona
Registre de Sol·licitants d'Habitatges amb Protecció Oficial de Sabadell
Registre de Sol·licitants d'Habitatges amb Protecció Oficial de Badalona